Kanne 19.4.2010 — Alcoa Trasformazioni v. komissio

(Asia T-177/10)

(2010/C 161/81)

Oikeudenkäyntikieli: italia

Asianosaiset

Kantaja: Alcoa Trasformazioni Srl (Portoscuso, Italia) (edustajat: asianajajat M. Siragusa ja T. Müller-Ibold)

Vastaaja: Euroopan komissio

Vaatimukset

— On kumottava valtiontuesta C 36/B/2006 (ex NN 38/06), jota Italia on myöntänyt yritykselle Alcoa Trasformazioni S.r.l, 19.11.2009 tehty komission päätös (K(2009) 5497)

— komissio on velvoitettava korvaamaan oikeudenkäyntikulut.

Oikeudelliset perusteet ja pääasialliset perustelut

Kumoamiskanteen kohteena on Euroopan komission 19.11.2009 tekemä Alcoa Trasformazioni S.r.l:ää (1) koskeva päätös.

Päätös koski Alcoan Sardiniassa ja Venetossa oleviin laitoksiin sovellettavan tariffin voimassaolon jatkamista 14.3.2005 annetun asetuksen nro 35 (2) 11 §:n 1 momentin nojalla 1.1.2006 lukien, ja siinä katsottiin, että kysymyksessä on uusi valtiontuki, joka on yhteismarkkinoille soveltumaton, ja määrättiin se osittain perittäväksi takaisin. Tältä osin on todettava, että kantajaan on vuodesta 1996 lukien sovellettu sähköenergian alennettua tariffia sen Sardiniassa ja Venetossa sijaitsevien kahden primaarialumiinin sulattamon osalta. Kyseisestä tariffista ilmoitettiin komissiolle Alumixin yksityistämismenettelyn yhteydessä. Alumix oli Italian valtion määräysvallassa oleva alumiinia tuottava yritys, joka myytiin kantajalle. Komissio katsoi vuonna 1996, että kysymyksessä oleva tariffi ei ole valtiontukea.

Nyt riidanalaisessa päätöksessä komissio katsoo, että tiettyjen muutosten johdosta riidanalainen tariffi on täysin eri toimenpide kuin se, jota tarkasteltiin vuonna 1996.

Kantaja katsoo, että päätös on lainvastainen seuraavista syistä:

— SEUT 107 artiklan 1 kohtaa ei ole noudatettu, koska on katsottu, että Alcoan Sardiniassa ja Venetossa sijaitseviin kahteen primaarialumiinin sulattamoon sovellettava sähköenergiatariffi on valtiontukea, vaikka tariffi ei anna etua tuensaajalle.

— SEUT 107 artiklan 3 kohtaa ei ole noudatettu, koska tuen määrää ei ole laskettu oikein.

— SEUT 107 artiklan 3 kohtaa ei ole noudatettu, koska kysymyksessä oleva tariffi on virheellisesti luokiteltu toimintatueksi, joka on alueellisia valtiontukia koskevien suuntaviivojen vastainen.

— hyvän hallinnon periaatetta on loukattu ja SEUT 107 artiklan 3 kohtaa ei ole noudatettu, koska komissio on menettelyn kuluessa muuttanut radikaalisti omaa arviotaan itse Sardinialle esittämänsä markkinamekanismin käyttöönoton vaikutuksista antamatta mitään selityksiä tai ennakkoilmoitusta, ja on kaiken lisäksi tehnyt näin puutteellisen tutkinnan perusteella.

— luottamuksensuojan periaatetta on loukattu ja SEUT 108 artiklaa ei ole noudatettu, koska kyseinen tariffi on katsottu uudeksi eikä olemassa olevaksi tueksi.

Kantaja toteaa lopuksi, että vastaaja on riidanalaisen päätöksen tehdessään rikkonut useita olennaisia menettelymääräyksiä.

(1) Valtiontuesta C 38/A/2004 (ex NN 58/2004) ja C 36/B/2006 (ex NN 38/06), jota Italia on myöntänyt yritykselle Alcoa Trasformazioni srl, 19.11.2009 tehty komission päätös

(2) Taloudellisen, sosiaalisen ja alueellisen kehityksen toimintasuunnitelman yhteydessä toteutettavista kiireellisistä toimenpiteistä annettu asetus, joka on siihen tehtyjen muutosten jälkeen muunnettu 14.5.2005 annetuksi laiksi nro 80.